《赠亲友》
魏晋·李骞

幽栖多暇日，总驾萃荒坰。南瞻带宫雉，北睇拒畦瀛。

流水时将末，悬炭渐云轻。寒风率已厉，秋水寂无声。

层阴蔽长野，冻雨暗穷汀。侣浴浮还没，孤飞息且惊。

三褫俄终岁，一丸曾未营。闲居同洛涘，归身款武城。

稍旅原思藋，坐梦尹勤荆。监河爱斗水，苏子惜馀明。

益州达友趣，廷尉辩交情。岂若忻蓬筚，收志偶沈冥。

作者简介：北魏赵郡平棘人，字希义。国子学生。累官中书舍人、散骑常侍、尚书左丞，坐事免。后官给事黄门侍郎，死于晋阳。有《释情赋》等。